A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az Európai Unió és az Amerikai Egyesült Államok között, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás végrehajtásának közös felülvizsgálatáról /* COM/2014/0513 final */





A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK az Európai Unió és az Amerikai Egyesült Államok között, az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás végrehajtásának közös felülvizsgálatáról Az Európai Unió és az Amerikai Egyesült Államok között az Európai Unióból származó pénzügyi üzenetadatoknak a terrorizmus finanszírozásának felderítését célzó program céljából történő feldolgozásáról és az Amerikai Egyesült Államok részére való átadásáról szóló megállapodás 2010. augusztus 1-jén lépett hatályba[1]. Eljárási szempontok A megállapodás 13. cikke előírja a biztosítékok, ellenőrzések és kölcsönösségi rendelkezések rendszeres közös felülvizsgálatát, amelyet az Európai Unió és az Egyesült Államok, többek között az Európai Bizottság, az Egyesült Államok Pénzügyminisztériuma, valamit az uniós tagállamok két adatvédelmi hatósága képviselőiből, valamint esetleg biztonsági és adatvédelmi szakértőkből és igazságügyi tapasztalattal rendelkező személyekből álló felülvizsgálati csoportoknak kell elvégezni. A megállapodás 2011. februárjában elvégzett első közös felülvizsgálata[2] a megállapodás hatályba lépését követő első hat hónapot (a 2010. augusztus 1-jétől 2011. január 31-ig tartó időszakot), míg a 2012. októberében elvégzett második közös felülvizsgálat[3] a rákövetkező 12 hónapot (a 2011. február 1-jétől 2012. szeptember 30-ig tartó időszakot) fedte le. A Bizottság 2013. november 27-én fogadta el közleményét[4] a Bizottság és az Egyesült Államok Pénzügyminisztériumának a megállapodás 6. cikkének (6) bekezdése szerinti, a TFTP keretében rendelkezésre bocsátott adatok jelentőségéről elfogadott közös jelentéséről. Ez a harmadik közös felülvizsgálat tizenhét hónapos (a 2012. október 1-jétől 2014. február 28-ig tartó) időszakot fed le. A megállapodás 13. cikkének (3) bekezdésével összhangban a felülvizsgálat kapcsán az Európai Uniót az Európai Bizottság, az Egyesült Államokat az Egyesült Államok Pénzügyminisztériuma képviselte. A felülvizsgálatban részt vevő uniós csoportot a Bizottság egy vezető tisztviselője vezetette, és a csoport összesen három bizottsági tisztviselőből, valamint két adatvédelmi hatóság képviselőiből állt, ez utóbbiak egyike egyben a csoport igazságügyi szakértője is volt. Ami az ütemezését illeti, a harmadik felülvizsgálatot két fő lépésben bonyolították le: első lépésben 2014. április 1-jén az Europol hágai központjában, második lépésben pedig 2014. április 8–9-én az Egyesült Államok Pénzügyminisztériumában (a továbbiakban: Pénzügyminisztérium), Washingtonban. Ez a jelentés a felülvizsgálatot megelőzően kiküldött uniós kérdőívre a Pénzügyminisztérium által adott írásos válaszokban közölt információkon, a Pénzügyminisztérium munkatársaival folytatott megbeszéléseken elhangzott információkon, valamint további nyilvánosan elérhető pénzügyminisztériumi dokumentumokon alapul. Ezenfelül, az Europol munkatársai által a felülvizsgálat keretében közölt információkat is felhasználták, és figyelembe vették az Europol közös ellenőrző szervének 2013. márciusi vizsgálati jelentését is. A rendelkezésére álló információk kiegészítése érdekében a Bizottság találkozót folytatott a kijelölt szolgáltatóval és információkat kapott attól. Ajánlások és következtetések A terrorizmus finanszírozásának felderítését célzó program (TFTP) változatlanul fontos eszköz a gyaníthatóan a terrorizmus finanszírozásával és tervezésével összefüggő tevékenységekre vonatkozó, időszerű, pontos és megbízható információk biztosításához. A TFTP segítséget nyújt a terroristák és támogatói hálózataik beazonosításához és felkutatásához az egész világra kiterjedően. A Bizottság üdvözli az amerikai hatóságok részéről tanúsított nagyobb fokú átláthatóságot az olyan információk megosztása terén, amelyek jól illusztrálják a TFTP előnyeit a terrorizmus elleni küzdelem jegyében hozott nemzetközi erőfeszítések között. A TFTP keretében átadott adatok jelentőségéről szóló jelentésben és a mostani felülvizsgálat kapcsán arra vonatkozóan közölt részletes információk, hogy a TFTP keretében rendelkezésre bocsátott adatok miként használhatók, illetve miként kerülnek felhasználásra az egyes konkrét esetekben jelentős előrelépésnek számítanak a TFTP működésének és hozzáadott értékének bővebb kifejtése szempontjából. A Pénzügyminisztériumtól, az Europoltól, a kijelölt szolgáltatótól és a független felügyeleti szervezetektől kapott információk és magyarázatok, továbbá a releváns dokumentumok ellenőrzése és a TFTP rendszerében lefuttatott keresések reprezentatív mintája alapján a Bizottság meggyőződött a megállapodás, illetve annak biztosítékai és kontrolljai megfelelő végrehajtásáról, valamint arról, hogy a második közös felülvizsgálat megállapításai nyomán a Pénzügyminisztérium megfelelő intézkedéseket hozott. A Pénzügyminisztériumtól kapott, részletes és rendszeresen frissített igazoló dokumentumok alapján az Europol az ellenőrzési feladatait a megállapodás 4. cikkével teljes mértékben összhangban végrehajtja. A felügyeleti mechanizmus zökkenőmentesen működik és eredményesen biztosítja, hogy az adatok feldolgozása megfeleljen az 5. cikkben meghatározott feltételeknek. A le nem hívott adatokat félévente törlik, így biztosítva azt, hogy a le nem hívott adatok mindegyikét legkésőbb a beérkezéstől számított öt éven belül töröljék. A Pénzügyminisztérium által a lehívott adatokra vonatkozóan rendszeresen elvégzett értékelés részeként vizsgálják az adatok megőrzési idejét is. Az adatok helyesbítési eljárására vonatkozó releváns információkat feltüntették a Pénzügyminisztérium weblapján. A Bizottság azt javasolja a tagállamoknak, hogy mérlegeljék a Pénzügyminisztériumtól a TFTP keretében kapott adatokról adott rendszeres visszajelzés lehetőségét, aminek révén további javulás lenne elérhető a megállapodás 9. és 10. cikke alapján megosztott információk minősége és mennyisége tekintetében. A Bizottság arra biztatja az Europolt, hogy folytassa a TFTP-vel kapcsolatos tájékozottság fokozására irányuló erőfeszítéseit, és nyújtson támogatást azon tagállamoknak, amelyek az Europol tanácsaira és szakértelmére támaszkodva dolgoznák ki a 10. cikk szerinti megkereséseket. Fontos, hogy az Europol továbbra is a jelenlegi gyakorlatnak megfelelő alaposság és függetlenség fenntartása mellett lássa el a 4. cikk szerinti ellenőrzési feladatát. A Bizottság a Pénzügyminisztérium által a jövőben adott tényleges válaszok fényében fogja folytatni a hozzáférési jogosultságokra vonatkozó 15. cikk értelmezésével kapcsolatos egyeztetéseket. Végezetül a Bizottság azt ajánlja a Pénzügyminisztérium részére, hogy folytassa a lehívott adatoknak a 6. cikk (7) bekezdés értelmében vett szükségessége vizsgálatát. A felülvizsgálattal összefüggésben a Pénzügyminisztérium írásban megerősítette a 2013-as konzultációk keretében adott biztosítékok érvényességét. A Pénzügyminisztérium kijelentette, hogy a TFTP-megállapodás 2010. augusztusi hatálybalépése óta az amerikai kormányzat – ideértve annak minden minisztériumát és hivatalát – a TFTP-megállapodásban engedélyezett esetek kivételével nem gyűjtött pénzügyi fizetési üzeneteket a kijelölt szolgáltatótól az Európai Unióban. A Pénzügyminisztérium kijelentette továbbá, hogy az azóta eltelt időszakban a TFTP-megállapodás 4. cikkében engedélyezett esetek kivételével egyetlen idézést sem küldtek az Európai Unióban vagy az Egyesült Államokban kijelölt szolgáltatónak, amelyben az Európai Unióban tárolt adat előállítását kérték volna. A Pénzügyminisztérium megerősítette továbbá, hogy az Egyesült Államok mindvégig teljes mértékben eleget tett a TFTP-megállapodásban rögzített kötelezettségeinek és a jövőben is ennek megfelelően kíván eljárni. A megállapodás megfelelő végrehajtásához, a szerződő felek közötti bizalomra épülő kapcsolat kiépítéséhez, valamint az érdekelt feleknek a TFTP-eszköz hasznosságával kapcsolatban nyújtott biztosítékokhoz nélkülözhetetlen a megállapodás rendszeres felülvizsgálata. A Bizottság és a Pénzügyminisztérium megegyezett arról, hogy a megállapodás 13. cikke szerinti következő közös felülvizsgálatot 2015 második felében fogják elvégezni. A megállapodás működése, a közös felülvizsgálat folyamata, annak eredményei és ajánlásai részletesen az e jelentéshez kapcsolódó szolgálati munkadokumentumban kerültek kifejtésre. [1] HL L 195., 2010.7.27., 5. o. [2] SEC(2011) 438 final. [3] SWD(2012) 454 final. [4] COM (2013) 843 final, 2013.11.27.